مرند آذربایجانین میلّی قهرمانی بابکین باش‌چی‌لیغی آلتین‌دا یادئل‌لی ظولمونه قارشی حرکات‌دا دا اؤنملی مؤقع توتموش، موباریزنین اؤنملی اوجاق‌لارین‌دان بیری اوْلموشدور. مرندین او زامانکی شهر حاکیمی محمد روادی بابکین یاخین سیلاحداش‌لارین‌دان بیری اوْلموشدور. رووادی‌لر دؤولتینین سوقوطون‌دان سوْنرا مرند چوخ‌لو یادئل‌لی هوجوم‌لارینا و تالان‌لارا معروض قالیر. اؤز اووه‌لیک شؤهرتینی ایتیردیین‌دن منبع‌لرده شهرین آدی چوخ گئج-گئج چکیلیر.